钦定古今图书集成/理学汇编/学行典/第273卷 > 《与逸人王真书》齐·王暕
## 钦定古今图书集成/理学汇编/学行典/第273卷 > 《与逸人王真书》齐·王暕

夫山藏美玉，光照廊庑之间；地蕴神剑，气浮星汉之
表。是知毛遂颖脱，义感平原；孙惠文词，来干东海。愿
循寡薄，有怀髦彦，籍甚清风，为日久矣。未获披觌，良
深延伫。比高天流火，早应凉𩙪，陵云仙掌，方承清露，
想摄卫攸冥，与时休适。前园后囿，从容丘壑之情；左
琴右书，萧散烟霞之外。茂陵卧病，非无《封禅》之文；彭
泽遗荣，差有归来之作。优游林雅，何乐如之。属当藩
屏宣条杨越，坐棠馀讼，事绝咏歌，攀桂摛词，眷言高
遁。至于扬旌北渚，飞盖西园，托乘乏应刘，置醴阙申
穆。背淮之滨，徒闻其语；趋燕之客，罕值其人。卿道冠
鹰扬，声高凤举，儒墨泉海，词章苑囿，栖迟衡泌，怀宝
迷邦，徇兹独善，良以于悒。今遣行人，且宣往意，侧望
起予，甚于饥渴。相便轻举，副此虚心。无信投番之谈，
宣慕凿坯之逸。书不尽言，更惭词费。